RESOLUCIÓN do 19 de decembro de 2007, da Dirección Xeral de Patrimonio Cultural, pola que se incoa o expediente de delimitación do tramo da ruta principal do Camiño de Santiago, Camiño Francés, entre o aeroporto da Lavacolla e o Monte do Gozo, no concello de Santiago de Compostela.
CONSELLERÍA DE CULTURA E DEPORTE — III. OUTRAS DISPOSICIÓNS — 24/04/2008

A Lei de protección dos camiños de Santiago 3/1996, do 10 de maio, especifica no seu artigo 1.3º o carácter de ben de interese cultural do Camiño Francés, segundo a delimitación do seu territorio histórico recollido na Resolución do 12 de novembro de 1992 e como tal seralle de aplicación a lexislación autonómica na materia de conformidade co establecido no artigo 4 da lei.
En virtude do sinalado na disposición transitoria primeira da dita lei, a delimitación establecida pola resolución da Dirección Xeral do Patrimonio Histórico e Documental do 12 de novembro de 1992 (Diario Oficial de Galicia nº 246, do 18 de decembro) permanece vixente mentres non se aprobe o expediente de delimitación do Camiño e sen prexuízo das zonas de protección establecidas por esta lei. O devandito expediente de delimitación desenvolverase segundo o procedemento establecido nos artigos 5 e 6 da Lei 3/1996.
Visto o parecer expresado polo Comité Asesor do Camiño de Santiago no seu informe do 18 de setembro de 2007, segundo o cal a protección efectiva dos camiños só é posible mantendo a un tempo a súa relación harmónica coa paisaxe e a autenticidade e integridade dos elementos que os conforman, os físicos e os intanxibles dos que é parte fundamental a interrelación coa paisaxe cultural.
Vista a Resolución do 29 de outubro de 2007, desta Dirección Xeral de Patrimonio Cultural, pola que se incoa o expediente de delimitación do tramo da ruta principal do Camiño de Santiago, Camiño Francés, entre o lugar do Amenal e o límite do aeroporto da Lavacolla no concello do Pino, en que a construción das instalacións aeroportuarias na década dos 40 do pasado século, supuxo a desaparición da traza histórica, cómpre, máis alá da súa identificación documental e recoñecemento, a recuperación da continuidade do Camiño, desenvolvendo idéntico procedemento no termo municipal de Santiago de Compostela, cando menos ata un lugar certo de paso como o Monte do Gozo.
Polo exposto, a Dirección Xeral de Patrimonio Cultural, no exercicio das competencias atribuídas polo Decreto 36/2006, do 23 de febreiro, polo que se desenvolve a estrutura orgánica da Consellería de Cultura e Deporte, e en virtude do disposto no título II da Lei 3/1996, do 10 de maio, de protección dos camiños de Santiago,
RESOLVE:
Primeiro.-Incoar o expediente de delimitación do tramo da ruta principal do Camiño de Santiago, Camiño Francés, entre o aeroporto da Lavacolla e o Monte do Gozo no concello de Santiago de Compostela, segundo anexos que se xuntan a esta resolución.
Segundo.-O expediente definirá a largura do Camiño de conformidade co establecido no artigo 2.2º da Lei 3/1996 e concretará as súas pertenzas, accesorios e características e as correspondentes zonas laterais de protección e de protección do contorno segundo se definen nos artigos 6 e 16 da Lei 3/1996.
Terceiro.-Consonte establece o anexo I da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, o expediente terá que resolverse no prazo máximo de 5 anos contados a partir da data en que se incoou. Transcorrido este prazo sen que se tiver ditado resolución expresa, producirase a caducidade do expediente e o arquivo das actuacións cos efectos previstos no artigo 92 da Lei 30/1992, do 26 de novembro, de réxime xurídico das administracións públicas e do procedemento administrativo común.
Cuarto.-Esta resolución notificaráselle ao Concello de Santiago de Compostela e publicarase no Diario Oficial de Galicia, segundo determina o artigo 5.2º da Lei 3/1996.
Santiago de Compostela, 19 de decembro de 2007.
Felipe Arias Vilas
Director xeral de Patrimonio Cultural
Ver referencia pdf "07900D009P048.PDF"